CELEX: 32009R0824
Language: sk
Date: 2009-09-09 00:00:00
Title: Nariadenie Komisie (ES) č. 824/2009 z  9. septembra 2009 , ktorým sa mení a dopĺňa nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný účtovný štandard (IAS) 39 a medzinárodný štandard finančného výkazníctva (IFRS) 7 (Text s významom pre EHP)

10.9.2009   
            
            
               SK
            
            
               Úradný vestník Európskej únie
            
            
               L 239/48
            
         
      NARIADENIE KOMISIE (ES) č. 824/2009
   z 9. septembra 2009,
   ktorým sa mení a dopĺňa nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodný účtovný štandard (IAS) 39 a medzinárodný štandard finančného výkazníctva (IFRS) 7
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), a najmä na jeho článok 3 ods. 1,
   keďže:
   
               (1)
            
            
               Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
            
         
               (2)
            
            
               Rada pre medzinárodné účtovné štandardy (IASB) uverejnila 27. novembra 2008 zmeny a doplnenia medzinárodného účtovného štandardu 39 a medzinárodného štandardu finančného výkazníctva 7 (Reklasifikácia finančných aktív – dátum účinnosti a prechodné ustanovenia), ďalej len „zmeny a doplnenia IAS 39 a IFRS 7“. V zmenách a doplneniach IAS 39 a IFRS 7 sa ujasňuje dátum účinnosti a prechodné ustanovenia zmien a doplnení týchto štandardov, ktoré vydala IASB 13. októbra 2008.
            
         
               (3)
            
            
               Konzultácia so skupinou odborných znalcov (TEG) Európskej poradnej skupiny pre finančné výkazníctvo (EFRAG) potvrdzuje, že zmeny a doplnenia IAS 39 a IFRS 7 spĺňajú technické kritériá prijatia stanovené v článku 3 ods. 2 nariadenia (ES) č. 1606/2002. V súlade s rozhodnutím Komisie č. 2006/505/ES zo 14. júla 2006 o zriadení poradnej skupiny pre posudzovanie noriem na účely poskytovania poradenstva Komisii týkajúceho sa objektívnosti a neutrality stanovísk Európskej poradnej skupiny pre finančné výkazníctvo (EFRAG) (3) poradná skupina pre posudzovanie noriem posúdila stanovisko EFRAG-u ku schváleniu a informovala Komisiu, že toto stanovisko je vyvážené a objektívne.
            
         
               (4)
            
            
               Nariadenie (ES) č. 1126/2008 by sa preto malo zodpovedajúcim spôsobom zmeniť a doplniť.
            
         
               (5)
            
            
               Keďže toto nariadenie sa nemusí uplatňovať retroaktívne, ani účtovné závierky už pripravené a predložené na základe nariadenia Komisie (ES) č. 1004/2008 (4) sa nemusia retroaktívne meniť a dopĺňať.
            
         
               (6)
            
            
               Opatrenia ustanovené v tomto nariadení sú v súlade so stanoviskom Regulačného výboru pre účtovníctvo,
            
         PRIJALA TOTO NARIADENIE:
   Článok 1
   V prílohe k nariadeniu (ES) č. 1126/2008 Medzinárodný účtovný štandard (IAS) 39 Finančné nástroje: Vykazovanie a oceňovanie a Medzinárodný štandard finančného výkazníctva (IFRS) 7 Finančné nástroje: Zverejňovanie sa mení a dopĺňa tak, ako je uvedené v prílohe k tomuto nariadeniu.
   Článok 2
   V prípade, že spoločnosť už predložila svoje účtovné závierky v súlade s nariadením (ES) č. 1004/2008, nemusí svoje účtovné závierky opätovne predkladať.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. septembra 2009
      
         
            Za Komisiu
         
         Charlie McCREEVY
         
         
            člen Komisie
         
      
   
   
      (1)  Ú. v. ES L 243, 11.9.2002, s. 1.
   
      (2)  Ú. v. EÚ L 320, 29.11.2008, s. 1.
   
      (3)  Ú. v. EÚ L 199, 21.7.2006, s. 33.
   
      (4)  Ú. v. EÚ L 275, 16.10.2008, s. 37.
   
      PRÍLOHA
      
         MEDZINÁRODNÉ ÚČTOVNÉ ŠTANDARDY
      
      
                  IAS 39 a IFRS 7
               
               
                  Reklasifikácia finančných aktív – dátum účinnosti a prechodné ustanovenia (zmeny a doplnenia IAS 39 Finančné nástroje: Vykazovanie a oceňovanie a IFRS 7 Finančné nástroje: Zverejňovanie)
               
            
         Reprodukcia je povolená v rámci Európskeho hospodárskeho priestoru. Všetky existujúce práva vyhradené mimo EHP, s výnimkou práva reprodukovania na účely osobného použitia alebo iného riadneho nakladania. Ďalšie informácie je možné získať od IASB na adrese www.iasb.org
      
      
         
            Reklasifikácia finančných aktív – dátum účinnosti a prechodné ustanovenia (zmeny a doplnenia IAS 39 Finančné nástroje: vykazovanie a oceňovanie a IFRS 7 Finančné nástroje: zverejňovanie)
      
      
         Zmeny a doplnenia IAS 39
      
      Vypúšťa sa odsek 103G a vkladajú sa odseky 103H a 103I.
      DÁTUM ÚČINNOSTI A PRECHODNÉ USTANOVENIA
      
                  103H
               
               
                  
                     Reklasifikáciou finančných aktív (zmeny a doplnenia IAS 39 a IFRS 7), vydanou v októbri 2008, sa zmenili a doplnili odseky 50 a AG8 a vložili odseky 50B až 50F. Účtovná jednotka uplatňuje tieto zmeny a doplnenia k 1. júlu 2008 alebo neskôr. Účtovná jednotka nereklasifikuje finančné aktívum v súlade s odsekom 50B, 50D alebo 50E pred 1. júlom 2008. Akákoľvek reklasifikácia finančného aktíva vykonaná k 1. novembru 2008 alebo neskoršiemu dátumu nadobudne účinnosť až od dátumu, kedy sa reklasifikácia vykonala. Akákoľvek reklasifikácia finančného aktíva v súlade s odsekom 50B, 50D alebo 50E sa neuplatňuje retrospektívne na obdobia pred 1. júlom 2008.
               
            
                  103I
               
               
                  
                     Reklasifikáciou finančných aktív – dátum účinnosti a prechodné ustanovenia (zmeny a doplnenia IAS 39 a IFRS 7), vydanou v novembri 2008, sa mení a dopĺňa odsek 103H. Účtovná jednotka uplatňuje túto zmenu a doplnenie k 1. júlu 2008 alebo neskôr.
               
            
         Zmeny a doplnenia IFRS 7
      
      Mení a dopĺňa sa odsek 44E a vkladá sa odsek 44F.
      DÁTUM ÚČINNOSTI A PRECHODNÉ USTANOVENIA
      
                  44E
               
               
                  
                     Reklasifikáciou finančných aktív (zmeny a doplnenia IAS 39 a IFRS 7), vydanou v októbri 2008, sa zmenil a doplnil odsek 12 a vložil odsek 12A. Účtovná jednotka uplatňuje tieto zmeny a doplnenia k 1. júlu 2008 alebo neskôr.
               
            
                  44F
               
               
                  
                     Reklasifikáciou finančných aktív – dátum účinnosti a prechodné ustanovenia (zmeny a doplnenia IAS 39 a IFRS 7), vydanou v novembri 2008, sa mení a dopĺňa odsek 44E. Účtovná jednotka uplatňuje túto zmenu a doplnenie k 1. júlu 2008 alebo neskôr.